H Συντονιστική Επιτροπή κατά του LNG αποστέλλει ενημερωτικές επιστολές σε όλους τους θεσμικούς φορείς – ENANEWS.GR-ΕΦΗΜΕΡΙΔΑ ΑΝΑΛΥΤΗΣ
H Συντονιστική Επιτροπή κατά του LNG αποστέλλει ενημερωτικές επιστολές σε όλους τους θεσμικούς φορείς
Από χθες, καθ΄όλη τη διάρκεια της ημέρας η Γραμματεία της Συντονιστικής Επιτροπής φιλοξενείται στο γραφείο Ενημέρωσης Τουριστών της «Δημωφέλεια» επί της πλατείας Κονσουλίδη και ήδη έγιναν τα πρώτα βήματα για τη στελέχωση της Γραμματείας με ανθρώπινο δυναμικό και εξοπλισμό.
Εθελοντικά προσφέρουν τις υπηρεσίες τους οι κ.κ. Χριστίνα Κύρκου και Αθηνά Σταματιάδου, ενώ σύντομα αναμένεται με μια ακόμη εθελόντρια από τη Ν. Καρβάλη. Στον εξωτερικό χώρο του περιπτέρου συλλέγονται υπογραφές και σύντομα να υπάρχει ενημερωτικό υλικό για τους διερχόμενους πολίτες. Στόχος της Συντονιστικής είναι να καλύψει το κενό ενημέρωσης που υπάρχει στην κοινωνία για τις συνέπειες της εγκατάστασης του LNG στον κόλπο της Καβάλας, προκείμενου το μέτωπο αγώνα να είναι αρραγές και ενωτικό, ώστε μετά από ένα πετυχημένο παλλαϊκό συλλαλητήριο, η επένδυση να αποτραπεί.
«Αγαπητοί συνδημότες, παρακαλούμε να ενημερώσετε με όποιον τρόπο σεις κρίνετε καλύτερο τα μέλη σας για τη διοργάνωση του συλλαλητηρίου κατά του LNG στον κόλπο της Καβάλας. Η τοπική κοινωνία πρέπει σύσσωμη να αντιδράσει απέναντι σε αυτήν την επένδυση, στέλνοντας μήνυμα προς την κυβέρνηση και τη ΔΕΠΑ ότι οι Καβαλιώτες δεν διακυβεύουν το μέλλον των παιδιών τους και την τουριστική ταυτότητα του τόπου τους. Ζητούμε από σας να πάρετε ενεργό μέρος στην κινηματική δράση της 3ης Ιουλίου, να καταθέσετε ιδέες και προτάσεις στα μέλη της Συντονιστικής Επιτροπής Αγώνα, να παρακινήσετε τα μέλη σας να συμμετάσχουν μαζικά στο συλλαλητήριο που θα γίνει στην πλατεία Ελευθερίας. Η Γραμματεία της Συντονιστικής λειτουργεί καθημερινά από τις 08:00 το πρωί έως τις 09:00 το βράδυ στο Περίπτερο Ενημέρωσης Τουριστών της «Δημωφέλεια» επί της πλατείας Κονσουλίδη. Στον εξωτερικό χώρο του περιπτέρου συγκεντρώνονται υπογραφές. Ευελπιστούμε στη συνεργασία σας και αναμένουμε τις προτάσεις σας. Για επικοινωνία με την υπεύθυνη Τύπου και Συντονίστρια της Γραμματείας, Σίσσυ Ακοκαλίδου, καλείτε στο τηλέφωνο 6936874830».
Τηλέφωνο Γραμματείας: 2510 620566
Email: syntonistikikatalng@gmail.com